### | | | | --- | --- | | | | | --- | | **Byråd** 10. oktober 2017 Sagsnr. 710-2017-4 Dok.nr. 710-2017-216173 Sagsbehandler DPSVE | | 118.                2. behandling af Budget 2018-21 - Åbent

###

|  |  |
| --- | --- |
| Tidl. politisk behandling | BY 12.09.17, pkt. 108 |
| Forventet sagsgang | ØK, BY |
| Lovgrundlag | Lov om kommunernes styrelse |

###

**SAGENS INDHOLD**

Byrådet
skal i denne sag godkende budgettet for 2018-21.

Ifølge lov om kommunernes
styrelse skal Økonomiudvalget udarbejde et forslag til årsbudget med
budgetoverslag for de følgende år. Budgettet skal vedtages endeligt inden 15.
oktober 2017, og budgetforslaget skal behandles i Byrådet to gange med mindst
tre ugers mellemrum.

Byrådet har 24. og 25. august
2017 afholdt budgetseminar, og på baggrund af budgetseminaret og efterfølgende
forhandlingsmøder blev der udarbejdet et budgetforslag for 2018-21.

Budgetforslaget blev 6. september
2017 sendt i høring blandt de høringsberettigede brugerbestyrelser, MED-udvalg
mv. Byrådet 1. behandlede budgetforslaget 12. september 2017 og oversendte
budgetforslaget til 2. behandling.

Der er indkommet 73 høringssvar
til budgetforslaget. Høringssvarene samt et kort resumé er fremsendt til
Byrådets medlemmer. Høringssvarene er ligeledes offentliggjort på kommunens
hjemmeside.

26. september 2017 gennemgik den
politiske forhandlingsgruppe alle de indkomne høringssvar. Samtidig blev forhandlingsgruppen
præsenteret for administrationens forslag til tekniske ændringer i forhold til
budgetforslaget. Ændringerne er beskrevet i notatet ’Tekniske ændringer til
budgetforslag 2018-21’.

På den baggrund er der indgået en
aftale om budget 2018-21 mellem alle Byrådets partier. Aftalen bygger i al
væsentlighed på det budgetforslag, der blev sendt til høring. I aftalen fremgår
det også, at budgettet for 2018 bygger på selvbudgettering af indkomstskatter, udligning
og statstilskud. Særskilt notat om ’Valg af statsgaranti eller selvbudgettering
2018’ er vedlagt.

Endvidere har Job og Økonomi
udarbejdet generelle bemærkninger til forudsætningerne for budgetlægningen.

**ØKONOMI**

Aftale om budget 2018-21 er
baseret på følgende skatte- og afgiftssatser:

· Beskatningsprocent, kommuneskat: 25,7

· Beskatningsprocent, kirkeskat: 0,99

· Grundskyldspromille: 23,32

· Kommunal grundskyldspromille af landbrugsejendomme og lign.: 7,2

· Dækningsafgift offentlige ejendomme

* 11,66 promille af
  grundværdierne
* 8,75 promille af
  forskelsværdierne (bygningernes værdi)

I notatet ’Valg af statsgaranti
eller selvbudgettering 2018’ er der redegjort for overvejelser om valg mellem
det statsgaranterede udskrivningsgrundlag og selvbudgettering af skatter, udligning
og statstilskud. Selvbudgettering medfører en forventet merindtægt i 2018 på
23,7 mio. kr. Som følge af usikkerhederne ved at vælge selvbudgettering afsættes
der en tilsvarende ekstraordinær udgift i 2021 til dækning af en eventuel
tilbagebetaling.

Budgetaftalen indebærer et overskud
på den ordinære drift på 86,8 mio. kr. i 2018. I 2019 udgør overskuddet ca. 97
mio. kr., i 2020 ca. 85 mio. kr. og i 2021 ca. 88 mio. kr.

Anlægsbudgettet på det
skattefinansierede område udgør i alt 127,6 mio. kr. i 2018.

I budgetaftalen er der ikke indarbejdet
lånoptagelse i 2018.

På jordforsyningsområdet er der i
budgetperioden indarbejdet en nettoindtægt på 44 mio. kr. Budgettet tager
udgangspunkt i en række konkrete arealerhvervelser og planlagte byggemodninger,
der kan relateres til lokalplaner, som er vedtaget inden for de seneste par år.

Budgetaftalen medfører en
kassehenlæggelse på 2,2 mio. kr. i 2018 og et samlet forbrug af
kassebeholdningen på 86,6 mio. kr. i de fire budgetår. Heri indgår
nettoindtægterne fra jordforsyningsområdet.

Budgettet er baseret på indtægter
fra opkrævning af takster på en række områder. Taksterne fastsættes enten af
Byrådet eller ved lov. Oversigten over takster i 2018 er vedlagt som bilag.

**INDDRAGELSE**

Institutioner, foreninger,
MED-udvalg mv. havde i april 2017 mulighed for at fremsende forslag til
budgettet for 2018-21. Alle fremsendte forslag blev drøftet på møderne i de
respektive fagudvalg i juni måned. På budgetseminaret og de efterfølgende
forhandlingsmøder i august og september måned 2017 er en række af de eksterne
forslag ligeledes drøftet.

Byrådets partier havde 30. juni
2017 mulighed for at indsende forslag til budgettet med henblik på en
administrativ vurdering. Efterfølgende har Byrådets partier haft mulighed for
at fremsende forslag til budgettet indtil 16. august 2017. De fremsendte
forslag er behandlet i forbindelse med budgetseminaret 24. og 25. august 2017
samt på efterfølgende forhandlingsmøder om budgettet.

Budgetforslaget 2018-21 har været
sendt i høring hos brugerbestyrelser, MED-udvalg mv. Som led i høringsfasen er
der i uge 37 afholdt borgermøde om budgettet.

I løbet af budgetprocessen er der
blevet lagt relevant materiale på kommunens hjemmeside.

**INDSTILLING**

Borgmesteren
indstiller til Byrådet:

1. At ’Aftale
om budget 2018-21’ herunder tekniske ændringer, valg af selvbudgetteret
udskrivningsgrundlag samt takstoversigt 2018 godkendes.

**BESLUTNING**

***Økonomiudvalget, 3. oktober 2017:***

Fraværende:Laus Nørgaard

Indstilles godkendt med den tilføjelse, at der overflyttes 5
mio. kr. på jordforsyningen fra 2018 til 2019 af hensyn til den fælles koordinerede
budgetlægning mellem kommunerne.

**Bilag**

|  |  |
| --- | --- |
| Aftale om budget 2018-21 | 710-2017-211562 |
| Budgetforslag 2018-21 - 5. september 2017 | 710-2017-194585 |
| Tekniske ændringer til budgetforslag 2018-21 | 710-2017-208659 |
| Valg af statsgaranti eller selvbudgettering 2018 | 710-2017-208296 |
| Takstoversigt 2018 - Byrådets 2. behandling | 710-2017-211118 |
| Generelle bemærkninger - Byrådets 2. behandling | 710-2017-210609 |